Share this:
নিউজ ডেস্ক : ছাত্ৰ নেতা অনিমেষ ভূঞা হত্যাকাণ্ড তথা ঘটনাৰ মূল অভিযুক্ত নিৰজ দাস ওৰফে ক'লা ল'ৰাৰ আৰক্ষীৰ জিম্মাত ঘটা মৃত্যুৰ শীঘ্ৰে ন্যায়িক তদন্তৰ দাবী জনাইছে অসম নাগৰিক সমাজে।
এক প্ৰেছ বিবৃতি জৰিয়তে অসম নাগৰিক সমাজে যোৱা ৩০ নৱেম্বৰত যোৰহাটত সংঘটিত অনিমেষ ভূঞাৰ হত্যাকাণ্ডৰ ঘটনাত উদ্বেগ প্ৰকাশ কৰি 'জনসাধাৰণক সুৰক্ষা আৰু নিৰাপত্তা' দিয়াত আৰক্ষী তথা প্ৰশাসন চূড়ান্তভাৱে ব্যৰ্থ হৈছে বুলি উল্লেখ কৰে।
সংবাদ মাধ্যমলৈ প্ৰেৰণ কৰা এক প্ৰেছ বিবৃতিত অসম নাগৰিক সমাজৰ হৈ সভাপতি হৰেকৃষ্ণ ডেকা, কাৰ্য্যকৰী সভাপতি অজিত কুমাৰ ভূঞা, সাধাৰণ সম্পাদক পৰেশ মালাকাৰ আৰু উপ সভাপতি প্ৰশান্ত ৰাজগুৰুয়ে ঘটনাটোত আৰক্ষীৰ ভূমিকাক গৰিহণা দিয়ে।
"এজন ডেকা ল'ৰাক এদল মানুহে মৰিয়াই মৰিয়াই মাৰি পেলালে। পুলিচে একো কৰিব নোৱাৰিলে। যোৰহাট চহৰৰ মানুহো নিৰ্বিকাৰ হৈ থাকিল। ই পুলিচ প্ৰশাসনৰ চূড়ান্ত ব্যৰ্থতা। কিয়নো জনসাধাৰণক সুৰক্ষা আৰু নিৰাপত্তা দিয়াটো তেওঁলোকৰ প্ৰধান কৰ্তব্য। পুলিচৰ এই ব্যৰ্থতাক আমি নিন্দা কৰোঁ আৰু গৰিহণা দিওঁ।" বিবৃতিটোত কোৱা হয়।
"সমাজত শান্তি- শৃংখলা বৰ্তাই ৰখা আৰু সাধাৰণ মানুহক নিৰাপত্তা দিয়াত ব্যৰ্থ হোৱা আৰক্ষীয়ে এনেকৈ বিনা বিচাৰে অভিযুক্তক মৃত্যুদণ্ড দিয়াটো এটা অতি ভয়াবহ প্ৰৱণতা। অসম আৰক্ষীক কোনে এই ক্ষমতা দিলে?" বিবৃতিত কোৱা হয়।
Search for:
